**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U SEDAM MJESECI 2023. GODINE**

**STANJE KRIMINALITETA**

 U sedam mjeseci 2023. godine evidentirana su 933 kaznena djela što je za 19 kaznenih djela ili 2,1% više u odnosu na sedam mjeseci 2022. godine.

 Od ukupnog broja kaznenih djela 409 je bilo po poznatom počinitelju, a 524 po nepoznatom počinitelju. Počinitelji su naknadno otkriveni u 255 kaznenih djela ili 48,7%, a u 269 kaznenih djela počinitelji su ostali nepoznati.

 Ukupna razriješenost kaznenih djela iznosi 71,2%, dok je u sedam mjeseci 2022. godine iznosila 69,6%.

 Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u sedam mjeseci (26 kaznenih djela), iznosi 74%, a u sedam mjeseci 2022. godine je iznosila 72,2%.

 U strukturi kriminaliteta ukupno su: 773 kaznena djela općeg kriminaliteta od kojih je 146 počinjeno na štetu mladeži i obitelji, 51 kazneno djelo organiziranog kriminaliteta, 35 kaznenih djela gospodarskog kriminaliteta, 30 kaznenih djela zlouporabe droga, 27 kaznenih djela sigurnosti prometa i 17 kaznenih djela kibernetičkog kriminaliteta.

**Opći kriminalitet**

U sedam mjeseci 2023. godine su zabilježena 773 kaznena djela koja pripadaju grupaciji općeg kriminaliteta. Od navedenog broja kaznenih djela 146 je počinjeno na štetu mladeži i obitelji.

 Od ukupnog broja kaznenih djela 318 je bilo po poznatom počinitelju, a 455 po nepoznatom počinitelju. Počinitelji su naknadno otkriveni u 205 kaznenih djela ili 45,1%, a u 250 kaznenih djela počinitelji su ostali nepoznati.

 Ukupna razriješenost kaznenih djela iznosi 67,7%, a u sedam mjeseci 2022. godine je iznosila 65%. Ukupna razriješenost kaznenih djela, s djelima iz ranijih razdoblja, iznosi 70,5%, a u sedam mjeseci 2022. godine je iznosila 68,1%.

 U strukturi kaznenih djela općeg kriminaliteta ukupno je: 407 kaznenih djela protiv imovine, 103 kaznena djela protiv osobne slobode, 47 kaznenih djela krivotvorenja, 39 kaznenih djela protiv života i tijela, 8 kaznenih djela protiv javnog reda, 7 kaznenih djela protiv privatnosti, 6 kaznenih djela protiv opće sigurnosti, 3 kaznena djela protiv okoliša, 3 kaznena djela protiv pravosuđa, 2 kaznena djela protiv zdravlja ljudi i 2 kaznena djela protiv spolne slobode.

U kaznenim djelima protiv imovine najviše je teških krađa i krađa. U sedam mjeseci je zabilježeno 190 teških krađa ili 32 više u odnosu na sedam mjeseci 2022. godine, a razriješenost teških krađa iznosi 46,3%. Zabilježeno je 125 krađa ili 24 manje u odnosu na prošlu godinu, a ukupna razriješenost je 40%.

 Na štetu mladeži i obitelji je počinjeno 146 kaznenih djela ili 3 kaznena djela više u odnosu na sedam mjeseci 2022. godine.

Od broja kaznenih djela najveći broj pripada kaznenim djelima povrede djetetovih prava (58), povrede dužnosti uzdržavanja (24), nasilja u obitelji (13), nanošenja tjelesne ozljede (12), prijetnji (10) i neprovođenja odluke za zaštitu dobrobiti djeteta (7).

**Gospodarski kriminalitet**

U sedam mjeseci je evidentirano 35 kaznenih djela gospodarskog kriminaliteta od kojih najveći broj pripada kaznenom djelu povrede obveze vođenja trgovačkih i poslovnih knjiga (6 kaznenih djela). U sedam mjeseci 2022. godine je zabilježeno 28 kaznenih djela.

**Kibernetički kriminalitet**

 Iz ove je grupacije kriminaliteta zabilježeno 17 kaznenih djela ili 7 manje u odnosu na sedam mjeseci 2022. godine. Od broja evidentiranih kaznenih djela ukupno je 15 kaznenih djela računalne prijevare, 1 kazneno djelo iskorištavanja djece za pornografiju i 1 kazneno djelo neovlaštenog pristupa.

**Organizirani kriminalitet**

Iz oblasti organiziranog kriminaliteta je zabilježeno 51 kazneno djelo ili 19 manje u odnosu na sedam mjeseci 2022. godine. Od broja kaznenih djela ukupno su 34 kaznena djela protuzakonitog ulaženja, kretanja i boravka u RH, 10 kaznenih djela nedozvoljenog posjedovanja, izrade i nabavljanja oružja i eksplozivnih tvari, 4 iznude, 1 kazneno djelo krivotvorenja novca, 1 kazneno djelo nedozvoljene trgovine i 1 kazneno djelo protupravne naplate.

**Zlouporaba droga**

 U sedam mjeseci 2023. godine je zabilježeno 30 kaznenih djela zlouporabe droga ili 1 kazneno djelo više u odnosu na sedam mjeseci 2022. godine.

 Zapljenama je izuzeto: 3378 komada lijekova sa liste opojnih droga, 2242,68 g marihuane, 1350,13 g amfetamina, 132,26 g MDMA i derivata XTC, 32,16 g cannabis smole, 22,58 grama halucinogenih gljiva, 18 g heroina, 16,13 g kokaina, 0,38 g metamfetamina i 5 kom. metadona.

**SIGURNOST PROMETA**

 Na području Policijske uprave brodsko-posavske dogodilo se 687 prometnih nesreća što je za 145 nesreća ili 26,8% više nego u sedam mjeseci 2022. godine.

Od ukupnog broja, 2 nesreće su s poginulim osobama, 201 je s ozlijeđenim osobama i 484 s materijalnom štetom.

 U odnosu na sedam mjeseci 2022. godine broj nesreća s poginulim osobama je manji za 1 nesreću ili 33,3%, s ozlijeđenim osobama je veći za 18 nesreća ili 9,8%, a s materijalnom štetom je veći za 128 nesreća ili 36%.

U prometnim nesrećama su poginule 3 osobe, jednako kao i u sedam mjeseci 2022. godine. Teško su ozlijeđene 64 osobe, a lakše su ozlijede zadobile 233 osobe. U odnosu na sedam mjeseci 2022. godine broj ozlijeđenih osoba je veći za 20,2%.

 Najčešće okolnosti koje su prethodile prometnim nesrećama s nastradalim osobama su u pogreškama vozača zbog brzine neprimjerene uvjetima na cesti i to u 44 nesreće, nepropisnog kretanja vozilom na kolniku u 40 nesreća, nepoštivanja prednosti prolaza u 38 nesreća, te zbog vožnje na nedovoljnoj udaljenosti u 20 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 57 nesreća.

 Pod utjecajem alkohola je u trenutku prometne nesreće bio 91 vozač, 2 pješaka i 1 putnik.

 Nadzorom prometa policijski službenici su utvrdili ukupno 14.624 prekršaja u cestovnom prometu što je za 11% više nego u sedam mjeseci 2022. godine.

 Od ukupnog broja prekršaja, utvrđeno je 5639 prekršaja vožnje nepropisnom brzinom što je u odnosu na sedam mjeseci 2022. godine manje za 0,2%, a zbog upravljanja vozilom pod utjecajem alkohola je utvrđeno 800 prekršaja što je za 13% više prekršaja nego u prošloj godini.

**JAVNI RED**

 Tijekom proteklih sedam mjeseci su evidentirana 1684 prekršaja od čega je 255 prekršaja protiv javnog reda i mira i 1429 prekršaja iz ostalih zakona.

 U odnosu na sedam mjeseci 2022. godine prekršaja je više za 27%.

**Javni red i mir**

U sedam mjeseci je zabilježeno 255 prekršaja protiv javnog reda i mira u kojima su sudjelovale 222 osobe. U odnosu na sedam mjeseci 2022. godine (247 prekršaja) bilježi se povećanje za 8 prekršaja.

 Zabilježeno je 89 prekršaja svađe i vike, 53 prekršaja omalovažavanja policijskih službenika, 36 tučnjava, 29 prekršaja drskog ponašanja, 25 prekršaja držanja životinja bez nadzora, 10 prekršaja odavanja pijanstvu na javnom mjestu, 8 prekršaja vrijeđanja ili omalovažavanja moralnih osjećaja građana, 2 prekršaja davanja alkohola osobama pod utjecajem alkohola, 1 prekršaj odavanja prosjačenju, 1 prekršaj neovlaštenog pucanja iz vatrenog oružja i 1 prekršaj nesprječavanja narušavanja javnog reda i mira.

 Na ulici i trgu je počinjeno 138 prekršaja, u ugostiteljskim objektima 31 prekršaj, a na drugim mjestima 86 prekršaja.

 Pojedinačno su počinjena 202 prekršaja, udružene dvije osobe su počinile 32 prekršaja, a u grupi tri i više osoba je počinjen 21 prekršaj.

 Pod utjecajem alkohola je počinjeno 100 prekršaja.

**Ostali zakoni**

 Iz ostalih zakona je evidentirano 1429 prekršaja. U odnosu na sedam mjeseci 2022. godine (1079 prekršaja) ovih je prekršaja više za 32,4%.

Najviše je prekršaja počinjeno iz Zakona o nadzoru državne granice i to 406 prekršaja, a zatim slijedi 205 prekršaja iz Zakona o suzbijanju zlouporabe droga, 164 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 158 prekršaja iz Zakona o zaštiti od nasilja u obitelji, 127 prekršaja iz Zakona o osobnoj iskaznici, 112 prekršaja iz Zakona o nabavi i posjedovanju oružja građana, 99 prekršaja iz Zakona o strancima …

**Javna okupljanja**

Na području Policijske uprave brodsko-posavske je prijavljeno 705 javnih okupljanja od kojih su održana 664 ili 22 okupljanja manje u odnosu na sedam mjeseci 2022. godine.

 Održano je 435 javnih okupljanja sportskog karaktera, 108 kulturno zabavnog karaktera, 2 političkog karaktera, 8 prosvjeda i 111 okupljanja ostalog karaktera.

 Na održanim okupljanjima je angažirano 889 policajaca, a zbog narušavanja javnog reda i mira podnesena je jedna prekršajna prijava.

**SIGURNOST DRŽAVNE GRANICE**

Tijekom sedam mjeseci 2023. godine je preko graničnih prijelaza zabilježeno prometovanje 6.458.167 osoba što je povećanje za 16,5% u odnosu na sedam mjeseci 2022. godine.

 Od ukupnog broja prelazaka, evidentirano je 3.098.209 prelazaka državljana trećih zemalja, 2.491.857 prelazaka hrvatskih državljana i 868.101 prelazak državljana EU.

 Promatrajući prometovanje vozila zabilježeno je ukupno: 2.406.609 osobnih automobila što je za 12,7% više nego u sedam mjeseci 2022. godine, 341.261 teretno vozilo što je smanjenje za 3,5%, te 32.060 autobusa što je u odnosu na sedam mjeseci 2022. godine povećanje za 27,5%.

 Na graničnim prijelazima odbijeno je 815 ulaza strancima u Republiku Hrvatsku i 293 izlaza od kojih se 194 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

 Zabilježeno je 97 požara od kojih je 35 na otvorenom prostoru, 34 na građevinskim objektima i 28 na prometnim sredstvima.

 U odnosu na sedam mjeseci 2022. godine požara je manje za 18,5%.

 Tehnoloških eksplozija nije bilo.